ÜMUMDÜNYA ƏDALƏT EVİ

KATİBLİK DEPARTAMENTİ

26 may 2024

E-poçt vasitəsilə göndərilir

Qlobal Rifah Araşdırmaları İnstitutu

Əziz Bəhai Dostlar,

Ümumdünya Ədalət Evi Bəhai gənclərinin dünyada tüğyan edən ciddi münaqişələr və əlaqəli humanitar böhranlara necə cavab verməli olduqları sualı ilə üzləşdiklərinin fərqindədir. Qeyd edilir ki, İnstitutun gənclər və gənc yetişkinlər üçün verdiyi seminarları nəzərə alsaq, bu, Qlobal Rifah Araşdırmaları İnstitutu üçün xüsusi aktuallıq kəsb edən məsələdir. Bunu nəzərə alaraq Ədalət Evi dünyada baş verən müxtəlif hadisələrə qarşı Bəhai münasibətini Təlimlər kontekstində daha aydın başa düşmək istəyən Bəhai gənclərinə kömək edə bilmək üçün bizdən aşağıdakı şərhləri sizinlə bölüşməyimizi xahiş etmişdir.

Münaqişələrin nəticəsi olan əzab və qan tökülməsi çox kədərlidir. Şübhəsiz ki, vicdanlı hər bir ruh belə hadisələrdən əziyyət çəkir. Bəhai gənclərinin fərqində ola biləcəyi kimi, Həzrət Əbdül-Bəha dəfələrlə bəşəriyyətin ümumbəşəri sülhə ehtiyacı olduğunu vurğulayıb və bir dəfə müharibəni “bəşər dünyasında ən böyük fəlakət” adlandırıb. Rizvan 2022-ci il tarixli müraciətində ​​ Ədalət Evi “dünyada səfalət və ümidsiz iztirab yaradan şəraitin və münaqişələrin – xüsusilə, insanların üzərinə vəhşətlər yağdırmaqla beynəlxalq işlərin nizamını pozan dağıdıcı qüvvələrin yenidən baş qaldırmasına şahid olaraq – davam etməsini görməkdən gələn” dərin kədərini ifadə edir. Ədalət Evi özünün ən son Rizvan müraciətdə​​ “bu, hər bir vicdanlı ruhdan cavab tələb edir” deyə vurğulamazdan əvvəl dünyanın “ümidsiz” vəziyyətinə bir daha istinad edir. Elə isə sual budur ki, hansı növ cavab münasibdir. Bu sual dərin düşüncə tələb edir. Hesabatlar göstərir ki, sadəcə xəbər bülletenlərini dolduran və sosial mediada başlıqlarla verilən müharibələrdə deyil, həm də nisbətən gizli şəkildə baş verən münaqişələrdə təkcə son bir neçə ildə bütün dünyada birbaşa silahlı münaqişələrdə yüz minlərlə insan həlak olub. Bunların hər ikisi insan cəmiyyəti üçün eyni dərəcədə dəhşətlidir. İnsan həyatının bu cür məhv edilməsi qarşısında hansı cavabı adekvat hesab etmək olar?

İctimai rəy, xüsusilə də internetdə ifadə olunarsa qəzəbin ifadəsinə və açıq şəkildə tənqidə ən yüksək qiyməti verir. Münaqişələr və bundan doğan humanitar böhranlar haqqında açıqlamaların bu, və ya digər hökuməti və ya siyasi qurumu günahlandırdığı və onları qınadığı ictimai bəyanatla çıxış etməyə xüsusi əhəmiyyət verilir. Məlum olduğu kimi, Bəhai təsisatları baş verən hər hansı münaqişəni bu şəkildə şərh etmirlər. Bu mövqe yalnız bəhailərin hökumətlərin siyasi işlərinə qarışmamaq prinsipinin işığında düzgün başa düşülə bilər. Lakin belə bir mövqeni münaqişələrin səbəb olduğu əzablara biganəlik kimi şərh etmək əsassız olardı. Ədalət Evi dəfələrlə dünyadakı vəziyyətə diqqət çəkib və sülhpərvər bir dünyanın yaranmasına çalışmaq üçün bəhailərin özlərində hiss etməli olduqları məsuliyyəti vurğulayıb. Özünün Rizvan 2024-cü il tarixli müraciətində ​​qeyd edildiyi kimi, bəşəriyyətin çəkdiyi əzablar ilə bağlı “ürəkdən gələn narahatlıq o icmaların qurulmasında dayanıqlı səylərə sövq etməlidir ki, onlar ümidsizlik yerinə ümid, münaqişə yerinə birlik təklif edir”. Həm də nəzərə almaq lazımdır ki, bəhailərin özləri də müharibədən təsirsiz ötüşmürlər – hazırda münaqişələrin baş verdiyi bir çox ölkələrdə Bəhai icmaları var. Bu cür yerlərdə məhdud imkanlara sahib olmaqlarına və bəzən ekstremal şəraitlərə baxmayaraq bəhailər əksər hallarda göstərdikləri səyə diqqət çəkmədən ətrafdakı insanlara təbii şəkildə humanitar yardım göstərmək üçün əllərindən gələni edirlər. Ədalət Evi tərəfindən yaradılmış Humanitar Yardım Fondu bəhailərin və başqalarının həyata keçirdiyi yardım işlərinə dəstək olmaq üçün vəsaitlər ayırır. Bundan əlavə, bu cür vəziyyətlərdə Bəhai icmaları ixtilaflara məruz qalmış əhalinin rahatlığını təmin etmək və dəstək olmaq üçün digər konstruktiv çalışmalarda da iştirak edirlər. Hətta güclü Bəhai icmalarına malik olan bəzi ənənəvi cəmiyyətlərdə inananların əvvəllər münaqişə içində olan insanlar arasındakı münaqişələrin həllinə töhfə verdikləri ilə bağlı diqqətəlayiq nümunələr var. Bütün bu çalışmalar təqdirəlayiqdir. Bununla belə, aydın olmalıdır ki, dünyadakı vəziyyətə yalnız təfriqələrin simptomlarına fokuslanmış, amma onun əsas səbəblərinə yönəlməyən reaksiya qeyri-adekvat olacaqdır.

Cəmiyyətdəki köklü fərqliliklərin həlli əxlaqi və ruhani prinsiplərin tətbiqi ilə dərin sosial dəyişikliklərə nail olmaq üçün səbir tələb edir. Bu, dayanıqlı və fədakar zəhmət tələb edir. Bəhai dünyasının hazırda cəlb olunduğu Doqquz İllik Plan bu ehtiyacı qarşılamaq üçün tərtib edilmişdir. Bu ilin Rizvan müraciətində ​​Ədalət Evi Planın icrası “bir vasitədir ki, onunla hər bir cəmiyyətdə uzun vədəli, nəsillər boyunca açılan konstruktiv proseslər işə salınmaqdadır” kimi istinad edir. Bu məqsədin həyata keçirilməsindəki çətinliklərin miqyasına baxmayaraq, bəhailər kifayət qədər səy göstərmədikləri təqdirdə Həzrət Bəhaullah qarşısındakı vəzifələrini yerinə yetirə bilməyəcəklər. Ədalət Evinin Rizvan 2015-ci il müraciətində ​​qeyd etdiyi kimi, “məhz Planın çərçivəsində geniş bir əhatədə görülən hər bir sistematik, qətiyyətli və fədakar fəaliyyət laqeyd qalmayan hər bir inananın nizamı pozulmuş cəmiyyətin sayı dəfələrlə artan xəstəliklərinə ən konstruktiv cavabıdır”.

Beləliklə, bəhailər üçün münaqişəyə qarşı mövqe tutmaq – Ədalət Evinin sözləri ilə desək, “əsl sülh yaradanlar” kimi çıxış etmək deməkdir. Ədalət Evi bu il Novruzda İran bəhailərinə ünvanladığı müraciətdə qeyd edir ki, “bir tərəfdən qəlbini arındırmaqda, onun aynasını təəssübdən təmizləməkdə, digər tərəfdən isə sülh və birlik üçün sosial şəraitin yaradılmasında hər fərdin öz rolu və gücü var”. Sülh naminə çalışmaq mövzusu Ədalət Evinin dünya bəhailərinə 18 yanvar 2019-cu il tarixli müraciətində ​​geniş şəkildə araşdırılmışdır:

Sülhün bərqərar olması bütün insan nəslinin çağırıldığı bir vəzifədir. O prosesə kömək etmək üçün bəhailərin daşıdıqları məsuliyyət zaman keçdikcə inkişaf edəcək, amma onlar heç vaxt tamaşaçı olmamışlar – onlar insanlığı birliyə doğru aparan qüvvələrin işinə kömək üçün öz paylarını verirlər. Onlar dünyanın mayası olmağa çağırılırlar. Həzrət Bəhaullahın sözlərinə baxın:

Özünüzü insan övladlarının rifahı və dincliyinin irəliləməsinə həsr edin. Ağıl və iradənizi yer üzü xalqları və tayfalarının təlim-tərbiyəsinə qoyun ki, bəlkə onu parçalayan ixtilaflar İsmi-Əzəmin qüvvəsi ilə yer üzündən silinə, və bütün bəşər bir Nizamın tərəfdarı və bir Şəhərin sakinləri olalar.

Həzrət Bəhaullahın bu sözləri dünyada münaqişələrin səbəb olduğu əzablara öz cavabları ilə bağlı sorğu-sual edilən hər bir bəhai gənci üçün xüsusi əhəmiyyət kəsb edir. Ədalət Evi, son nəticədə bəşəriyyətin yeganə ümidi olan ilahi çarəni təklif edən bütün dünyada bəhai gənclərinin göstərdiyi fövqəladə öhdəliyi tez-tez qeyd edir. Bu ilki Rizvan mesajında, Ədalət Evi “Həzrət Bəhaullahın baxışına oyanan və Planın protaqonistinə çevrilən gənclər ilə istənilən cəmiyyətdə nə qədər canlılıq və gücün hasil olması”nı təsdiqləyir. Eyni zamanda, “vaxtlarını, enerjilərini və bu işin uğuruna tam diqqətlərini həsr edənlərin sayında dayanıqlı, sürətli artım” tələb edir. Bu günün gənc inananlarının, bir çox oxşar düşüncəli dostlarla birlikdə həyata keçirdikləri səylər, əlbəttə ki, Camali-Mübarəkin ardıcılları tərəfindən, həm gənclər, həm də yetişkinlər tərəfindən, Onun birləşmiş dünya barədə baxışından ilham alaraq onilliklər boyunca həyata keçirilən səylərin davamıdır. Bu səylər isə həm cəsarət, həm də fədakarlıq tələb edir. Əbdül-Bəha Haaqaya yazdığı ikinci Lövhündə ümumbəşəri sülh naminə çoxlu bəhailərin göstərdiyi ən yüksək fədakarlıqları təsvir edir: “Şübhəsiz ki, eşitmişsiniz, İranda minlərlə qəlb bu yolda həyatlarını qurban vermiş, minlərlə ev viran qoyulmuşdur. Buna baxmayaraq, biz heç bir vəchlə geri çəkilməmişik, əksinə, bu günə qədər səylərimizi davam etdirmişik və günbəgün cəhdlərimizi artırmışıq, çünki sülhə dair arzumuz yalnız intellektdən qaynaqlanmır: Bu, dini bir inanc məsələsidir və Allahın Dininin əbədi əsaslarından biridir”.

Təbii ki, fəal münaqişələr haqqında siyasi fikirlərin ifadə edilməsi kimi bəhailərin çəkinmək istədiyi bir məsələ ilə, cəmiyyətin diskurslarına konstruktiv töhfələr vermək arasında açıq bir fərq var. Bəhailər, Vəhyin tədqiqindən və icmanın öz təcrübəsindən yaranan bəsirətləri dünyanın qarşılaşdığı problemlərə tətbiq etmək məqsədilə cəmiyyətin diskurslarına töhfə verməyə təşviq edilir. Bəzi diskurs mövzuları o qədər intensiv mübahisələrə və qızğın siyasi fikir ayrılıqlarına fokuslanır ki, onlardan sadəcə olaraq qaçınılmalıdır. Lakin sülh kimi daha geniş mövzular da daxil olmaqla, bəhailər müxtəlif səviyyələrdə, sıravi səviyyədən beynəlxalq səviyyəyə qədər, əhəmiyyətli və dəyərli töhfələr verə biləcəkləri çox sayda mühüm diskurs mövzusu mövcuddur. Bəhailər həmçinin sülh, ədalət və birliklə bağlı məsələləri saysız-hesabsız yollarla praktik şəkildə həll etmək üçün sosial fəaliyyət layihələrində iştirak edirlər. Bir çox bəhai gənc, Ədalət Evinin İran bəhailərinə ünvanladığı 2 mart 2013-cü il tarixli mesajla tanış ola bilər ki, bu mesaj “konstruktiv dəyişiklik qüvvəsi” olmaq nə deməkdir və bunun siyasətə qarışmama prinsipi ilə necə əlaqəli olduğunu araşdırır. Bu mesajın öyrənilməsi, Həzrət Bəhaullahın hər bir ardıcılına bəhailərin niyə bəzi növ fəaliyyətlərin və ictimai bəyanatların birliyə töhfə verəcəyini, digərlərinin isə, hətta insan əzabı ilə bağlı səmimi qayğıdan qaynaqlansa da, dünyadakı bölünmələri daha da dərinləşdirə və kəskinləşdirmək riski daşıdığını anlamasına kömək edəcək. Onları ayırd etmək üçün ariflik gərəkdir.

Heç kəs, təsvir edilən yanaşmanın asan və ya sadə olduğu barədə heç bir illüziyaya qapılmasın. Ədalət Evi tam fərqindədir ki, dünyanın bir çox yerlərində bəhai gəncləri ətraflarındakılardan bu və ya digər partizan mövqeyini dəstəkləmək üçün böyük təzyiqlə üzləşirlər. Müəyyən nöqteyi-nəzərlərin hərarətli tərəfdarları bəzən başqalarını öz siyasi mövqelərini qəbul etməyə məcbur etmək üçün sosial ostrakizm təhdidindən istifadə edirlər. Bəhai gənclərinin belə şəraitdə yalnız öz prinsiplərinə sadiq qalması deyil, eyni zamanda həmkarlarına qarşı nəzakət, mehribanlıq, sevgi və dözüm göstərməyə davam etmələri cəsarət və iman, ruh gücü və Allaha təvəkkül tələb edir. O, həmçinin bəhailərin dünyada necə fərq yaratmağa səy göstərdiyini aydın başa düşməyə çağırır. Ədalət Evi Bəhai dünyasına özünün 25 noyabr 2020-ci il tarixli mesajında dostlara belə nəsihət edir: “ixtilafdan qaçmaqda və cəmiyyətin ziddiyyətlərində ilişib qalmaqda sizin tərəfinizdən bu cür ayıqlıq heç bir halda, bu zəmanənin çoxlu təcili qayğılarından kənar durmaq kimi şərh olunmamalıdır. Qətiyyən belə deyil. Siz insanlığın ən fəal və ən çalışqan xeyirxahları arasındasınız. Lakin istər söz, istərsə əməllə, ictimai rifaha sizin hər bir töhfənizin dəyəri ilk növbədə, ziddiyyətli baxışların kəsişdiyi və ətrafında rəqabət aparan insanların uzlaşa bildikləri o qiymətli birlik nöqtələrini açmaqda qətiyyətli təəhhüdünüzdədir”.

Yuxarıda göstərilən meydanoxuma bütün bəhailər üçün ümumi olsa da, gənclərin malik olduqları qeyri-adi potensial və onların həyatının bu dövrünə xas olan imkanlar onlara xüsusi məsuliyyət qoyur. Bu baxımdan Ədalət Evinin ən son Rizvan mesajında ​​“hamı coşmalıdır, amma gənclər uçmalıdırlar” bəyanatını nəzərdən keçirin. Bu nəsihət Həzrət Əbdül-Bəhanın vəfadar ruhun necə uçmağa can atmalı olduğunu təsvir etdiyi bir söhbəti xatırladır.

Lakin insanın uçuşu iman vasitəsilədir. İnsan uçuşu insanlıq aləminin fəzilətləri vasitəsilədir. İnsan uçuşu kamilliklərin qazanılması vasitəsilədir. İnsan uçuşu ilahi təlimlərə bağlılıq vasitəsilədir. İnsan uçuşu insanlıq aləminin birliyinə xidmət vasitəsilədir. İnsan uçuşu Allahın ayələrinə diqqət yetirmək vasitəsilədir. İnsan uçuşu insanların arasında hidayət nişanəsi olmaqdır. İnsan uçuşu səmavi bir meyar olmaqdır. İnsan uçuşu həqiqətin nuru ilə aydınlanmaqdır. İnsan uçuşu Allahdan başqa hər şeydən inqita etməkdir. İnsan uçuşu Əbha Mələkutuna yönəlməkdir. İnsan uçuşu Həzrət Bəhaullahın təlimlərini bütövlükdə yerinə yetirməkdir. Mənim ümidim budur ki, hamınız uçuşa keçəcəksiniz; ki ruhlarınız, ürəkləriniz və zehniniz uçacaq; bütün halınızla yüksələcəksiniz. Mənim ümidim belədir. İnşallah siz bunda kömək alarsınız.

Ədalət Evi hər yerdəki bəhai gənclər adından Müqəddəs Məqamlarda dua edəcək ki, onlar Həzrət Bəhaullahın təyidləri vasitəsilə öz həmyaşıdlarının zehinlərini məşğul edən məsələlərdə inamla irəliləməkdə kömək ala bilsinlər və bütün bəşəriyyət üçün sülhün irəlilədilməsi istiqamətində bütün qəlbləri ilə təəhhüdlərini göstərə bilsinlər.

Sevgi dolu bəhai salamları ilə,

Katiblik Departamenti